### NN 93/2015 (28.8.2015.), Rješenje Agencije za zaštitu tržišnog natjecanja, klasa: UP/I 034-03/2015-01/011, urbroj: 580-09/64-2015-015 od 30. srpnja 2015.

93 28.08.2015 Rješenje Agencije za zaštitu tržišnog natjecanja, klasa: UP/I 034-03/2015-01/011, urbroj: 580-09/64-2015-015 od 30. srpnja 2015.

AGENCIJA ZA ZAŠTITU TRŽIŠNOG NATJECANJA

1805

Agencija za zaštitu tržišnog natjecanja temeljem članka 30. točke 2., članka 31., članka 49. stavka 1. i 2. i članka 58. stavka 1. točke 9., a u svezi članka 8. Zakona o zaštiti tržišnog natjecanja (»Narodne novine«, broj 79/09 i 80/13), u upravnom postupku utvrđivanja sprječavanja, ograničavanja ili narušavanja tržišnog natjecanja protiv poduzetnika Orion d.o.o., sa sjedištem u Bakovčicama, Koprivnička 48, zastupanog po Damiru Šimunicu, direktoru, po službenoj dužnosti, temeljem odluke Vijeća za zaštitu tržišnog natjecanja u sastavu: Mladen Cerovac, mag.iur., predsjednik Vijeća za zaštitu tržišnog natjecanja, Vesna Patrlj, dipl.iur., zamjenica predsjednika Vijeća za zaštitu tržišnog natjecanja, Denis Matić, dipl.iur., mr.sc. Ljiljana Pavlic i mr.sc. Tatjana Peroković, članovi Vijeća za zaštitu tržišnog natjecanja, sa 29/2015 sjednice, održane 30. srpnja 2015., donosi

RJEŠENJE

1. Prihvaćaju se mjere, uvjeti i rokovi predloženi od strane poduzetnika Orion d.o.o., sa sjedištem u Bakovčicama, Koprivnička 48, na način da taj poduzetnik do 1. prosinca 2015. izmijeni pojedine odredbe važećih ugovora o zakupu i ugovora o poslovnoj suradnji u vrijeme trajanja zakupa poslovnog prostora, sklopljene sa zakupodavcima, i to na način kako slijedi:

1.1. U Ugovorima o zakupu poslovnog prostora sklopljenima u 2008., 2009. i 2010. godini:

1.1.a) Članak 11. mijenja se i glasi:

»Ako ZAKUPODAVAC otkaže ili raskine ovaj ugovor prije razdoblja na koje je sklopljen i zbog toga prestane poslovna suradnja između ZAKUPODAVCA i ZAKUPNIKA, temeljena na Ugovoru o poslovnoj suradnji u vrijeme trajanja zakupa poslovnog prostora, ZAKUPODAVAC je dužan u roku od 30 dana vratiti ZAKUPNIKU vrijednost njegovih ulaganja izvršenih radi marketinške podrške i podrške prodaji pirotehničkih sredstava, vrijednost konzultantskih usluga i edukacije radnika ZAKUPODAVCA i naknaditi mu troškove pribavljanja upravnih dozvola za obavljanje djelatnosti prodaje pirotehničkih sredstava, koja ulaganja imaju sveukupnu vrijednost od 39.600,00 kuna, što je jednako protuvrijednosti od 5.225,00 EUR, uvećano za pripadajući porez na dodanu vrijednost, a osim toga, ZAKUPODAVAC je dužan u roku od 30 dana vratiti ZAKUPNIKU novčanu vrijednost izvršenih ulaganja u opremanje poslovnog prostora radi obavljanja djelatnosti prodaje pirotehničkih sredstava i s time povezanog pribavljanja potrebnih dozvola za obavljanje djelatnosti prodaje pirotehničkih sredstava u tom prostoru (izgradnja i opremanje priručnog skladišta, protupožarna vrata, preinake elektro-instalacija, ugradnja alarmnog sustava, instaliranje informatičke opreme i software-a, i drugo), a prema vrijednosti tih stvari iz dokumentacije o zaduženju.

Iznimno od odredbe prethodnoga stavka ovoga članka, ako ZAKUPODAVAC dokaže da je do prestanka poslovne suradnje došlo radi toga što je ZAKUPODAVAC u potpunosti prestao s obavljanjem poslovanja ili radi toga što je ZAKUPODAVAC izgubio pravo na posjed poslovnog prostora koji je predmet zakupa, dužan je ZAKUPNIKU vratiti stvari i opremu ugrađenu ili unesenu u poslovni prostor tijekom trajanja poslovne suradnje. ZAKUPODAVAC se može osloboditi obveze na povrat tih stvari i opreme ako ZAKUPNIKU naknadi vrijednost tih stvari prema dokumentaciji o zaduženju.

Odredbe prethodnih stavaka ovoga članka primijenit će se na jednak način i ako poslovna suradnja prestane otkazom ili raskidom ZAKUPNIKA radi toga što ZAKUPODAVAC ne izvršava obveze preuzete odredbama ovoga Ugovora ili obveze preuzete Ugovorom o poslovnoj suradnji za vrijeme trajanja zakupa poslovnog prostora.«

1.2. U Ugovorima o poslovnoj suradnji u vrijeme trajanja zakupa poslovnog prostora sklopljenima u 2008., 2009. i 2010. godini:

1.2.a) Članak 2. stavak 3. dopunjuje se novom rečenicom koja glasi:

»ZAKUPNIK će tijekom edukacije upozoriti te radnike da sadržaj edukacije odgovara potrebama rada na siguran način i rukovanja samo onim pirotehničkim sredstvima iz prodajnog asortimana ZAKUPNIKA i da stečena znanja ne moraju nužno odgovarati osobinama pirotehničkih sredstava drugih proizvođača, te da ZAKUPNIK ni na koji način ne odgovara za rukovanje pirotehničkim sredstvima drugih proizvođača.«

1.2.b) Članak 4. stavak 8. mijenja se i glasi:

»8. ZAKUPODAVAC se obvezuje uputiti radnike raspoređene na prodaju PROIZVODA na edukaciju u organizaciji ZAKUPNIKA za obavljanje poslova prodaje pirotehničkih sredstava na siguran način prije početka njihova rada na prodaji pirotehničkih sredstava, te je dužan radnike raspoređene na te poslove upozoriti da su edukacijom provedenom u organizaciji ZAKUPNIKA osposobljeni za rad na siguran način i za rukovanje samo onih proizvoda koji se nalaze u asortimanu ZAKUPNIKA, te da im je zabranjeno tijekom obavljanja poslova prodaje pirotehničkih sredstava iz asortimana ZAKUPNIKA nanositi štetu ZAKUPNIKU ocrnjivanjem, omalovažavanjem ili neprimjerenim ili neukusnim izlaganjem robe i robne marke ZAKUPNIKA, kao i da im je zabranjeno samostalno umanjivati uplate dnevnog utrška na ime naknade ili zadržavati novac od prodaje ili kasniti s uplatama dnevnog utrška na račun ZAKUPNIKA.«

1.3. U Ugovorima o zakupu poslovnog prostora sklopljenima 2011., 2012. i 2014. godine, članak 10. briše se.

1.4. U Ugovorima o zakupu poslovnog prostora sklopljenima 2013. godine, članak 9. briše se.

1.5. U Ugovorima o poslovnoj suradnji u vrijeme trajanja zakupa poslovnog prostora sklopljenima 2011., 2012., 2013. i 2014. godine:

1.5.a) Članak 2. stavak 3. dopunjuje se novom rečenicom koja glasi:

»NARUČITELJ će tijekom edukacije upozoriti te radnike da sadržaj edukacije odgovara potrebama rada na siguran način i rukovanja samo onim pirotehničkim sredstvima iz prodajnog asortimana NARUČITELJA i da stečena znanja ne moraju nužno odgovarati osobinama pirotehničkih sredstava drugih proizvođača, te da NARUČITELJ ni na koji način ne odgovara za rukovanje pirotehničkim sredstvima drugih proizvođača.«

1.5.b) Članak 4. stavak 9. mijenja se i glasi:

»9. IZVRŠITELJ se obvezuje uputiti radnike raspoređene na prodaju pirotehničkih sredstava na edukaciju u organizaciji NARUČITELJA za obavljanje poslova prodaje pirotehničkih sredstava na siguran način prije početka njihova rada na prodaji pirotehničkih sredstava, te je dužan radnike raspoređene na te poslove upozoriti da su edukacijom provedenom u organizaciji NARUČITELJA osposobljeni za rad na siguran način i za rukovanje samo onih proizvoda koji se nalaze u asortimanu NARUČITELJA, te da im je zabranjeno tijekom obavljanja poslova prodaje pirotehničkih sredstava iz asortimana NARUČITELJA nanositi štetu NARUČITELJU ocrnjivanjem, omalovažavanjem ili neprimjerenim ili neukusnim izlaganjem robe i robne marke NARUČITELJA, kao i da im je zabranjeno samostalno umanjivati uplate dnevnog utrška na ime naknade ili zadržavati novac od prodaje ili kasniti s uplatama dnevnog utrška na račun NARUČITELJA.«

1.5.c) Članak 7. mijenja se i glasi:

»Raskid ugovora

Ako IZVRŠITELJ otkaže ili raskine ovaj ugovor prije razdoblja na koje je sklopljen i zbog toga prestane poslovna suradnja između IZVRŠITELJA i NARUČITELJA, temeljena na ovom Ugovoru, IZVRŠITELJ je dužan u roku od 30 dana vratiti NARUČITELJU vrijednost njegovih ulaganja izvršenih radi marketinške podrške i podrške prodaji pirotehničkih sredstava, vrijednost konzultantskih usluga i edukacije radnika IZVRŠITELJA i naknaditi mu troškove pribavljanja upravnih dozvola za obavljanje djelatnosti prodaje pirotehničkih sredstava, koja ulaganja imaju sveukupnu vrijednost od 39.600,00 kuna, što je jednako protuvrijednosti od 5.225,00 EUR, uvećano za pripadajući porez na dodanu vrijednost, a osim toga, IZVRŠITELJ je dužan u roku od 30 dana vratiti NARUČITELJU novčanu vrijednost izvršenih ulaganja u opremanje poslovnog prostora radi obavljanja djelatnosti prodaje pirotehničkih sredstava i s time povezanog pribavljanja potrebnih dozvola za obavljanje djelatnosti prodaje pirotehničkih sredstava u tom prostoru (izgradnja i opremanje priručnog skladišta, protupožarna vrata, preinake elektro-instalacija, ugradnja alarmnog sustava, instaliranje informatičke opreme i software-a, i drugo), a prema vrijednosti tih stvari iz dokumentacije o zaduženju.

Iznimno od odredbe prethodnoga stavka ovoga članka, ako IZVRŠITELJ dokaže da je do prestanka poslovne suradnje došlo radi toga što je IZVRŠITELJ u potpunosti prestao s obavljanjem poslovanja ili radi toga što je IZVRŠITELJ izgubio pravo na posjed poslovnog prostora koji je predmet zakupa, dužan je NARUČITELJU vratiti stvari i opremu ugrađenu ili unesenu u poslovni prostor tijekom trajanja poslovne suradnje. IZVRŠITELJ se može osloboditi obveze na povrat tih stvari i opreme ako NARUČITELJU naknadi vrijednost tih stvari prema dokumentaciji o zaduženju.

Odredbe prethodnih stavaka ovoga članka primijenit će se na jednak način i ako poslovna suradnja prestane otkazom ili raskidom NARUČITELJA radi toga što IZVRŠITELJ ne izvršava obveze preuzete odredbama ovoga Ugovora ili obveze preuzete Ugovorom o poslovnoj suradnji za vrijeme trajanja zakupa poslovnog prostora.«

2. Predložene mjere, uvjeti i rokovi iz točke 1. izreke ovoga rješenja ocjenjuju se dostatnima za otklanjanje mogućih negativnih učinaka i ponovnu uspostavu tržišnog natjecanja.

3. Nalaže se poduzetniku Orion d.o.o. sa sjedištem u Bakovčicama, Koprivnička 48, da Agenciji za zaštitu tržišnog natjecanja dostavi preslike sklopljenih dodataka ugovora kojima se mijenjaju odredbe važećih ugovora o zakupu poslovnog prostora i ugovora o poslovnoj suradnji u vrijeme trajanja zakupa poslovnog prostora, kao dokaz izvršenja mjera i uvjeta iz točke 1. izreke, u roku od petnaest (15) dana od sklapanja istih, a najkasnije do 15. prosinca 2015.

Rok izvršenja: 15. prosinca 2015.

4. Predložene mjere, uvjeti i rokovi iz točke 1. izreke ovoga rješenja ovim rješenjem postaju obvezni za Orion d.o.o., sa sjedištem u Bakovčicama, Koprivnička 48.

5. Utvrđuje se da, nakon ispunjenja naloga iz točke 3. izreke ovoga rješenja, nema uvjeta za daljnje vođenje postupka protiv poduzetnika Orion d.o.o., sa sjedištem u Bakovčicama, Koprivnička 48, u ovom predmetu.

6. Ako Agencija za zaštitu tržišnog natjecanja utvrdi da se poduzetnik ne pridržava utvrđenih mjera, uvjeta i rokova iz točke 1., odnosno naloga iz točke 3. izreke ovoga rješenja, takvo postupanje smatrat će se povredom Zakona o zaštiti tržišnog natjecanja, što će se utvrditi posebnim rješenjem kojim će se izreći i upravno-kaznena mjera.

7. Orion d.o.o., sa sjedištem u Bakovčicama, Koprivnička 48, obveznik je plaćanja upravne pristojbe u iznosu od 35.000,00 kuna. Upravna pristojba uplaćuje se u korist Državnog proračuna Republike Hrvatske.

Rok izvršenja: osam (8) dana od dana dostave ovoga rješenja.

8. Ovo rješenje bit će objavljeno u »Narodnim novinama«, kao i na internetskoj stranici Agencije.

OBRAZLOŽENJE

1. Pokretanje postupka utvrđivanja narušavanja tržišnog natjecanja

Agencija za zaštitu tržišnog natjecanja (dalje: Agencija) je temeljem članka 38. stavka 1. i članka 39. Zakona o zaštiti tržišnog natjecanja (»Narodne novine«, brojevi: 79/09 i 80/13; dalje: ZZTN), zaključkom klase: UP/I 034-03/2015-01/011, urbroja: 580-09/64-2015-006 od 15. travnja 2015., po službenoj dužnosti, pokrenula postupak protiv poduzetnika Orion d.o.o., sa sjedištem u Bakovčicama, Koprivnička 48 (dalje: Orion), radi utvrđivanja predstavljaju li određene odredbe ugovora o zakupu i ugovora o poslovnoj suradnji u vrijeme trajanja zakupa poslovnog prostora koje je Orion sklapao s drugim poduzetnicima, narušavanje tržišnog natjecanja u smislu članka 8. ZZTN-a koje uređuje zabranjene sporazume.

Povod pokretanju navedenog postupka bila je inicijativa poduzetnika Jorge pirotehnika d.o.o, sa sjedištem u Križevcima Nikole Tesle 65 (Jorge pirotehnika), i Weco pirotehnika d.o.o. Omišalj, Bjažinov 3 (dalje: Weco pirotehnika), od 27. listopada 2014., u smislu članka 37. ZZTN-a.

U predmetnoj upravnoj stvari, riječ je ugovorima o zakupu poslovnog prostora i ugovorima o poslovnoj suradnji u vrijeme trajanja zakupa poslovnog prostora, koje je Orion sklapao na razdoblje od sedam godina, s poduzetnicima, koji, u ime i za račun Oriona izvršavaju uslugu prodaje pirotehničkih sredstava Oriona, u razdoblju od 15. prosinca do 31. prosinca, u poslovnom prostoru koji navedeni poduzetnici kao zakupodavci daju Orionu u zakup za razdoblje od 1. prosinca tekuće, do 15. siječnja naredne godine.

Ugovori koji su sklapani u razdoblju 2008., 2009. i 2010. razlikuju se od ugovora sklapanih u 2011., 2012., 2013. i 2014. u strukturi ugovora (različit broj i raspored članaka, te nazivlje). Međutim, svi ugovori sadrže iste sporne odredbe koje su predstavljale indicije za pokretanje predmetnog postupka.

Riječ je o odredbama članka 4. stavka 8. Ugovora o poslovnoj suradnji u vrijeme trajanja zakupa poslovnog prostora iz 2008., 2009. i 2010. i članka 4. stavka 9. Ugovora o poslovnoj suradnji u vrijeme trajanja zakupa poslovnog prostora iz 2011., 2012., 2013. i 2014., kojima Orion kao zakupnik, zakupodavcima zabranjuje prodaju pirotehničkih sredstava drugih dobavljača za vrijeme trajanja ugovornog odnosa.

Odredbe članka 10. Ugovora o zakupu poslovnog prostora sklopljenih u 2011., 2012. i 2014., članka 9. Ugovora o zakupu poslovnog prostora iz 2013., te članka 11. Ugovora o zakupu poslovnog prostora iz 2008., 2009. i 2010. i članka 7. Ugovora o poslovnoj suradnji u vrijeme trajanja zakupa poslovnog prostora iz 2011., 2012., 2013. i 2014, zabranjuju zakupodavcu koji je raskinuo ugovor, obavljanje predmetne djelatnosti u istom prostoru, u razdoblju u kojem je stvarno trebao trajati ugovorni odnos.

Osim navedene zabrane, članak 11. Ugovora o zakupu poslovnog prostora iz 2008., 2009. i 2010. i članak 7. Ugovora o poslovnoj suradnji u vrijeme trajanja zakupa poslovnog prostora iz 2011., 2012., 2013. i 2014., uz naknadu štete Orionu u slučaju raskida ugovora od strane zakupodavca, uređuju i obvezu zakupodavca koji ishodi potrebne dozvole za samostalno obavljanje prodaje pirotehničkih sredstava, da sklopi novi ugovor kao Orion partner koji će u prodaji imati isti asortiman kao i Orion.

2. Prijedlog Oriona za preuzimanje obveze izvršenja određenih mjera i uvjeta, te rokova u kojima će to učiniti, u smislu članka 49. ZZTN

Orion je samoinicijativno, u podnesku od 11. svibnja 2015. kojim se očitovao na zaključak o pokretanju postupka iskazao namjeru za preuzimanjem obveza u smislu članka 49. ZZTN-a, te je 3. lipnja 2015., Agenciji podnio konkretan prijedlog za preuzimanje obveze izvršenja određenih mjera i uvjeta kako bi se otklonili mogući negativni učinci njegovog postupanja ili propuštanja postupanja na tržišno natjecanje.

Kako je riječ o tipskim ugovorima Oriona, Orion je predložio da Agencija prihvati njegovo preuzimanje obveze izmjene pojedinih odredbi važećih ugovora o zakupu i ugovora o poslovnoj suradnji u vrijeme trajanja zakupa poslovnog prostora, i to u roku do 1. prosinca 2015., a kako je navedeno u točki 1. izreke rješenja.

Vezano uz navedeni prijedlog Oriona od 3. lipnja 2015. Agencija je utvrdila kako prijedlog namjere preuzimanja obveze izvršenja mjera i uvjeta te rokovi u kojima će to Orion učiniti udovoljava formalnim uvjetima iz članka 49. stavka 1. ZZTN-a, odnosno da je isti podnesen nakon pokretanja postupka sukladno članku 39. ZZTN-a, a prije dostave Obavijesti o preliminarno utvrđenim činjenicama u postupku iz članka 48. ZZTN-a.

Agencija u smislu članka 49. stavka 4. ZZTN-a može prihvatiti preuzimanje određenih mjera i uvjeta iz članka 49. stavka 1. ZZTN-a u slučaju kratkog trajanja povrede, suradnje poduzetnika u postupku i predlaganja mjera i uvjeta u prvih šest mjeseci vođenja postupka, te u drugim slučajevima kada ocijeni da je prihvaćanje preuzimanja mjera i uvjeta iz članka 49. stavka 1. ZZTN-a svrsishodno radi bržeg uspostavljanja tržišnog natjecanja na određenom tržištu, a bez dugotrajnog vođenja postupka.

Prijedlog Oriona predstavlja dobrovoljnu mjeru i razmjeran je mogućim negativnim učincima koje bi prethodno navedene odredbe ugovora mogle imati na tržišno natjecanje, te dovodi do bržeg uspostavljanja tržišnog natjecanja na mjerodavnom tržištu, bez dugotrajnog vođenja postupka.

Ispunjenjem predloženih obveza od strane Oriona, uklonile bi se odredbe ugovora o zakupu i ugovora o poslovnoj suradnji u vrijeme trajanja zakupa koje je Agencija ocijenila spornim, te koje su predstavljale indicije za pokretanje predmetnog postupka.

Naime, predloženim izmjenama ugovora o zakupu i ugovora o poslovnoj suradnji u vrijeme trajanja zakupa, zakupodavci će uz Orionove proizvode moći u istom prostoru prodavati i pirotehničke proizvode drugih dobavljača.

Iz odredbi o raskidu ugovora brišu se odredbe o zabrani poslovanja s drugim dobavljačima pirotehnike u razdoblju na koje su ugovori prvobitno sklopljeni.

Predloženim izmjenama odredbi koje uređuju raskid ugovora Orion bi ugradio iznos naknade na način da je izvršitelj (zakupodavac) dužan u roku od 30 dana vratiti Orionu vrijednost njegovih ulaganja izvršenih radi marketinške podrške i podrške prodaji pirotehničkih sredstava, vrijednost konzultantskih usluga i edukacije radnika zakupodavca i naknaditi mu troškove pribavljanja upravnih dozvola za obavljanje djelatnosti prodaje pirotehničkih sredstava, koja ulaganja imaju sveukupnu vrijednost od 39.600,00 kuna, uvećano za pripadajući porez na dodanu vrijednost, te novčanu vrijednost izvršenih ulaganja u opremanje poslovnog prostora radi obavljanja djelatnosti prodaje pirotehničkih sredstava.

Agencija je uzela u obzir da je riječ o djelatnosti koja je posebno uređena Zakonom o eksplozivnim tvarima (»Narodne novine« broj 178/04, 109/07, 67/08, 144/10, dalje: ZET). Trgovac na malo koji želi prodavati pirotehnička sredstva, sukladno članku 30. ZET-a za dozvoljenu prodaju mora imati posebno odobrenje Ministarstva unutarnjih poslova, te je osim toga, dužan pirotehnička sredstva namijenjena za maloprodaju skladištiti u posebno opremljenom priručnom skladištu. Isto tako, sukladno članku 11. ZET-a, svatko tko rukuje pirotehničkim sredstvima mora biti stručno osposobljen za njihovo rukovanje po programu koji provode ovlaštene ustanove za obrazovanje odraslih.

Sukladno članku 30. ZET-a pirotehnička sredstva razreda II, III, T1 i P1 mogu se prodavati od 15. prosinca do 1. siječnja u maloprodaji samo u prodavaonicama oružja i streljiva ili u prodavaonicama koje imaju odobrenje za prodaju pirotehničkih sredstava osobama starijim od 18 godina, a koje moraju ispuniti uvjete iz Pravilnika o prostornim, tehničkim i sigurnosnim zahtjevima koje moraju zadovoljiti prodavaonice pirotehničkih sredstava (»Narodne novine« broj 141/08 i 65/10).

Budući da je Orion nositelj navedenih dozvola koje su vezane za prostor koji uzima u zakup i opremu istog, Agencija je prethodno navedene izmjene ocijenila opravdanim, kao i dopunu članka 2. stavka 3. svih Ugovora o poslovnoj suradnji u vrijeme trajanja zakupa poslovnog prostora koja se odnosi na edukaciju radnika zakupodavca.

Orion je opravdao svoja ulaganja u Orion pyroshopove (obveza opremanja, posebne dozvole, edukacija itd.) te odgovornost Oriona kao nositelja dozvole za slučaj havarije, stoga je opravdan interes Oriona da se zaštiti od odgovornosti za nezgodu kada je ista izazvana pirotehničkim sredstvima drugih dobavljača, kao i da zaštiti ulaganja u prostor koji je uzeo u zakup i radnike zakupodavca, u slučaju prijevremenog raskida ugovora. Navedeni iznos bi zamijenio naknadu u važećim odredbama ugovora, »u iznosu koji je jednak vrijednosti [...] ostvarenog prometa za svaku godinu trajanja Ugovora, a najmanje [...] po svakoj godini trajanja.«.

Kako je riječ o ugovornim odnosima s [...] poduzetnika sa sjedištima po cijelom teritoriju Republike Hrvatske, Agencija je prihvatila predloženi rok izvršenja do 1. prosinca 2015.

Člankom 49. stavkom 5. ZZTN-a propisuje se da će Agencija namjeru prihvaćanja preuzimanja izvršenja mjera i uvjeta iz članka 49. stavka 1. ZZTN-a objaviti na svojoj internetskoj stranici u obliku skraćenog opisa predmeta i sadržaja mjera i uvjeta, uz poziv svim zainteresiranim stranama za dostavljanje pisanih primjedaba, stavova i mišljenja u roku od dvadeset (20) dana od dana objave poziva.

Stoga je Agencija 19. lipnja 2015., sukladno članku 49. točki 5. ZZTN-a, na internetskim stranicama Agencije: www.aztn.hr objavila namjeru prihvaćanja preuzimanja izvršenja mjera i uvjeta i javni poziv svim zainteresiranim stranama za dostavljanje pisanih primjedaba, stavova i mišljenja na prijedlog Oriona za preuzimanje obveze izvršenja određenih mjera i uvjeta te rokova u kojima će to učiniti.

Do isteka roka iz objavljene namjere prihvaćanja preuzimanja izvršenja mjera i uvjeta i javnog poziva zainteresiranim stranama za dostavljanje pisanih primjedaba, stavova i mišljenja na prijedlog Oriona, odnosno do 9. srpnja 2015., Agencija je zaprimila dva očitovanja, i to očitovanje punomoćnika podnositelja inicijative poduzetnika Weco i Jorge pirotehnika, te očitovanje zakonskog zastupnika Weco pirotehnike.

U očitovanju od 3. srpnja 2015., podnositelji inicijative su istaknuli primjedbu predloženoj izmjeni odredbi ugovora o zakupu koje uređuju raskid ugovora, navodeći kako iznos od 39.600,00 kuna nije ekonomski osnovan, a sve i da je ekonomski osnovan, podnositelji inicijative navode kako su predložene izmjene za zakupodavce posve neprihvatljive.

Podnositelji inicijative dalje su prigovorili predloženom roku izvršenja 1. prosinca 2015., navodeći kako se na ovaj način omogućava Orionu da odradi ljetnu sezonu.

Zaključno su naveli kako je predmetna namjera prihvaćanja mjera i uvjeta neutemeljena, te da je prijedlog Oriona neprihvatljiv, a budući da je Orion prijedlogom preuzimanja obveza priznao krivnju. Stoga smatraju kako se ugovori o zakupu poslovog prostora i ugovori o poslovnoj suradnji za vrijeme trajanja zakupa koje je Orion sklapao sa zakupodavcima odmah moraju raskinuti, a počinitelj kazniti.

Weco pirotehnika je naveo i kako su izmjene odredbi koje se odnose na raskid ugovora potpuno neprihvatljive, budući da Orion prodaje robu preko zakupodavca u svoje ime i za svoj račun što znači da ulaže u vlastitu tvrku, a ne u zakupodavca.

3. Odluka Vijeća za zaštitu tržišnog natjecanja

3.1. Na temelju dostavljene dokumentacije i utvrđenog činjeničnog stanja u ovom predmetu, Vijeće za zaštitu tržišnog natjecanja (dalje: Vijeće) je sukladno ovlastima iz članaka 27. i 30. točke 2., te članka 31. ZZTN-a, na 29/2015 sjednici, održanoj 30. srpnja 2015. razmatralo navedeni predmet te je donijelo odluku da se, u smislu članka 49. ZZTN-a, prihvaćaju predložene mjere, uvjeti i rokovi od strane Oriona kao dostatni za otklanjanje mogućih negativnih učinaka i ponovnu uspostavu tržišnog natjecanja, a koji donošenjem rješenja Agencije u smislu članka 49. stavka 2. i 3. ZZTN-a postaju obvezni za predlagatelja.

U smislu članka 49. stavka 2. ZZTN-a, ako ocijeni da su predložene mjere, uvjeti i rokovi iz članka 49. stavka 1. ZZTN-a dostatni za otklanjanje negativnih učinaka i ponovnu uspostavu tržišnog natjecanja, Agencija će rješenjem prihvatiti predložene mjere, uvjete i rokove koji time postaju obveznim za predlagatelja. U smislu članka 49. stavka 3. ZZTN-a rješenjem Agencija određuje rokove u kojima poduzetnik treba izvršiti mjere i uvjete iz članka 49. stavka 2. ZZTN-a, obvezuje poduzetnika na dostavu dokaza kojima potvrđuje izvršenje mjera i uvjeta u zadanom roku, te utvrđuje da nema uvjeta za daljnje vođenje postupka protiv tog poduzetnika.

Navedenim izmjenama ugovora uklonit će se sve odredbe koje su sprječavale prodaju proizvoda podnositelja inicijative i drugih Orionovih konkurenata u poslovnim prostorima Orionovih zakupodavaca, te koje su zabranjivale istu nakon raskida ugovora, a u vremenu na koje je ugovor s Orionom sklopljen.

Vijeće nije prihvatilo primjedbe podnositelja inicijative na predložene mjere, uvjete i rokove koje je Orion predložio, a budući da će s izmjenama ugovora koje je Orion predložio podnositelji inicijative, koji su konkurenti Oriona, moći distribuirati svoje proizvode putem Orionovih zakupodavaca.

Nadalje, netočni su navodi podnositelja inicijative o neutemeljenosti odredbe koja uređuje naknadu Orionu koju je dužan platiti zakupodavac, u slučaju raskida ugovora krivnjom zakupodavca, a budući da prema navodima podnositelja inicijative, Orion ulaže »u vlastitu tvrtku«. Naime, sukladno uvjetima iz ZET-a, Orion ulaže i oprema prostor koji je u vlasništvu zakupodavca, te obučava zakupodavčeve radnike koji prodaju Orionove proizvode u razdoblju od 15. do 31. prosinca.

Također je netočna tvrdnja podnositelja inicijative kako je podnošenje prijedloga mjera, uvjeta i rokova u smislu članka 49. ZZTN-a čin priznanja krivnje.

Vijeće ovdje naglašava kako preuzimanje obveza od strane poduzetnika u smislu članka 49. ZZTN-a nije čin priznanja povrede ZZTN-a, te da u predmetnom postupku takva povreda nije niti utvrđena.

Isto tako, prihvaćanje preuzimanja obveze izvršenja mjera, uvjeta i rokova iz članka 49. ZZTN-a nije nagodba Agencije s poduzetnikom niti je predlaganje istih od strane stranke u postupku priznanje povrede ZZTN-a.

Naprotiv, u takvim postupcima Agencija ne utvrđuje povredu ZZTN-a, niti izriče upravno-kaznene mjere, već prihvaća predložene mjere i uvjete ukoliko iste ocijeni dostatnima za otklanjanje mogućih negativnih učinaka, te obustavlja postupak po izvršenju istih od strane poduzetnika.

Riječ je o posebnom institutu koji uređuje ZZTN, i koji je preuzet u hrvatsko zakonodavstvo radi usklađivanja s pravnom stečevinom Europske unije, a čija je svrha ekonomičnost postupanja i brže uspostavljanje tržišnog natjecanja na određenom tržištu.

U nacionalnim zakonodavstvima država članica Europske unije, preuzimanje obveze izvršenja mjera i uvjeta od strane poduzetnika je uobičajen način okončanja postupaka utvrđivanja narušavanja tržišnog natjecanja, osim kada je riječ o najtežim povredama kao što su karteli.

Stoga je Vijeće donijelo odluku kojom se u smislu članka 49. stavka 2. i 3. ZZTN-a prihvaćaju mjere, uvjeti i rokovi predloženi od strane Oriona na način da taj poduzetnik izmijeni odredbe ugovora o zakupu poslovnog prostora i ugovora o poslovnoj suradnji u vrijeme trajanja zakupa koje su bile indicije za pokretanje postupka utvrđivanja narušavanja tržišnog natjecanja, kao u točki 1. izreke, i to u roku do 1. prosinca 2015.

Nakon ispunjenja naloga iz točke 3. izreke ovog rješenja Agencije, Vijeće je donijelo odluku o tome da nema uvjeta za daljnje vođenje postupka protiv Oriona u predmetnoj upravnoj stvari.

Međutim, ako u smislu članka 49. stavka 7. ZZTN-a u nadzoru nad provedbom mjera i uvjeta iz članka 49. stavka 1. ZZTN-a Agencija utvrdi da se poduzetnik ne pridržava utvrđenih mjera, uvjeta i rokova iz članka 49. stavka 3. ZZTN-a, takvo postupanje smatrat će se povredom ZZTN-a, te će se to utvrditi posebnim rješenjem kojim će se izreći i upravno-kaznena mjera sukladno odredbama ZZTN-a.

Slijedom svega navedenog, Agencija je temeljem odluke Vijeća, odlučila kao u točkama 1. do 6. izreke ovoga rješenja.

3.2. Prijedlog stranke u postupku za preuzimanje obveze izvršenja određenih mjera i uvjeta, te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a i rješenje Agencije o prihvaćanju predloženih mjera, uvjeta i rokova koji postaju obvezni za predlagatelja u smislu članka 49. stavaka 2. i 3. ZZTN-a podliježe naplati upravnih pristojbi, sukladno odredbi članka 2. stavak 1. Zakona o upravnim pristojbama (»Narodne novine«, broj 8/96, 77/96, 95/97, 131/97, 68/98, 66/99, 145/99, 116/00, 163/03, 17/04, 110/04; 141/04, 150/05, 153/05, 129/06, 117/07, 25/08, 60/08, 20/10, 69/10 i 126/11; dalje: Zakon o upravnim pristojbama), te članka 3. Uredbe o izmjenama Tarife upravnih pristojbi iz Zakona o upravnim pristojbama (»Narodne novine«, broj 126/2011; dalje: Uredba o izmjeni Tarife Zakona o upravnim pristojbama).

Prijedlog stranke u postupku za preuzimanje obveze izvršenja određenih mjera i uvjeta, te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a podliježe obvezi naplate upravne pristojbe u iznosu od 5.000,00 kuna, u smislu članka 2., odnosno tarifnom broju 106. točki 4. Uredbe o izmjeni Tarife Zakona o upravnim pristojbama.

Upravna pristojba u iznosu od 30.000,00 kuna za rješenje Agencije o prihvaćanju predloženih mjera, uvjeta i rokova koji postaju obvezni za predlagatelja, u smislu članka 49. stavaka 2. i 3. ZZTN-a, naplaćuje se sukladno članku 3., odnosno tarifnom broju 107. točki 7. Uredbe o izmjeni Tarife Zakona o upravnim pristojbama.

Navedeni iznos uplaćuje se u roku od osam (8) dana od dana dostave ovog rješenja u korist Državnog proračuna Republike Hrvatske na račun broj: HR1210010051863000160, model HR64, poziv na broj odobrenja: 5002-20833-... (navodi se OIB uplatitelja ili godina ili broj rješenja).

Sukladno odredbi članka 16. stavka 4. Zakona o upravnim pristojbama, nakon izvršene uplate obveznik uplate je dužan uplatnicu, kao dokaz o obavljenoj uplati upravne pristojbe, žurno, a najkasnije u roku od osam (8) dana, dostaviti Agenciji s pozivom na poslovni broj klase: UP/I 034-03/2015-01/011.

Ukoliko obveznik uplate upravne pristojbe ne izvrši uplatu upravne pristojbe Agencija će, protekom roka, od nadležne Porezne uprave, sukladno članku 10. stavku 2. Zakona o upravnim pristojbama, zatražiti prisilnu naplatu upravne pristojbe.

Slijedom iznijetoga, odlučeno je kao u točki 7. izreke ovoga rješenja.

3.3. Sukladno odredbi članka 59. stavka 2. ZZTN-a, a u svezi s člankom 58. stavkom 1. točkom 9. ZZTN-a, rješenje će biti objavljeno u »Narodnim novinama«, dok će se temeljem članka 59. stavka 3. ZZTN-a, predmetno rješenje objaviti na internet stranici Agencije.

Stoga je Agencija, temeljem odluke Vijeća, odlučila kao u točki 8. izreke ovoga rješenja.

UPUTA O PRAVNOM LIJEKU

Protiv ovoga rješenja nije dopuštena žalba, ali nezadovoljna stranka može tužbom pokrenuti upravni spor pred Visokim upravnim sudom Republike Hrvatske u roku od trideset (30) dana od dana dostave ovoga rješenja.

Klasa: UP/I 034-03/2015-01/011
Urbroj: 580-09/64-2015-015
Zagreb, 30. srpnja 2015.

Predsjednik Vijeća
za zaštitu tržišnog natjecanja
Mladen Cerovac, mag. iur., v. r.

Napomena:

Sukladno članku 53. ZZTN-a, podaci koji predstavljaju poslovnu tajnu izuzeti su od objavljivanja te su u tekstu navedeni podaci označeni [...], odnosno koriste se skraćenice naziva te postoci i podaci u rasponu.